Врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), а согласно член 109 став 9 од Законот за општата управна постапка (“Службен весник на Република Македонија“ бр. 124/2015), а согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Граѓанското здружение Истражувачка репортерска лабораторија – ИРЛ, застапувано од Давид Илиески, новинар, поднесена против Решението бр.03-4782/6 од 19.05.2022 година на Министерството за финасии – Управа за имотно правни работи по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер, на 08.06.2022 година, го донесе следното

**Р Е Ш Е Н И Е**

1. Жалбата изјавена од Граѓанското здружение Истражувачка репортерска лабораторија – ИРЛ, застапувано од Давид Илиески, новинар, поднесена против Решението бр.03-4782/6 од 19.05.2022 година на Министерството за финасии – Управа за имотно правни работи, заведена во Агенцијата под бр.08-163 на 26.06.2022 година, по предметот Барање за пристап до информации од јавен карактер, **СЕ УВАЖУВА.**
2. **Решението** на Имателот на информации бр.03-4782/6 од 19.05.2022 година **СЕ ПОНИШТУВА.**
3. **Предметот се враќа на повторно постапување пред првостепениот орган.**
4. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Граѓанското здружение Истражувачка репортерска лабораторија – ИРЛ, застапувано од Давид Илиески, новинар, до Агенцијата за заштита на правото на слободен пристап до информациите од јавен карактер поднесе Жалба, заведена во архивата на Агенцијата под број 08-163 на 26.05.2022 година, против Решението бр.03-4782/6 од 19.05.2022 година на Министерството за финасии – Управа за имотно правни работи.

Како што се наведува во Жалбата, Истражувачка репортерска лабораторија – ИРЛ, на 28.04.2022 година, поднело Барање за пристап до информации од јавен карактер до Министерството за финансии – Управа за имотно правни работи, со кое побарало по е-маил да му се достави електронски запис од следната информација:

„1. Целосната документација за двата предмети за приватизација на градежно земјиште во државна сопственост за КП5338 КО Центар 1 (Сега земјиштето е поделено на повеќе катастарски парцели, односно КП5338/1, КП5332/2, КП5339/2, КП13732/3 и КП13732/4).

(Целосната документација опфаќа се од барањето, одлуката за прераспределба на предметот, решението и сите останати пропратни документи).“

Имателот на информации постапувајќи по наведеното Барање до Барателот доставил Решение бр.03-4782/6 од 19.05.2022 година со кое Барањето број 03-478/1 од 29.04.2022 година, поднесено од страна на барателот Истражувачка репортерска лабораторија – ИРЛ се одбива. Во Образложението на Решението е наведено: “...Имателот на информации Министерството за финансии утврди дека бараната информација согласно со членот 6 став 1 точка 2 од Законот за слободен пристап до информации од јавен карактер е исклучок од слободен пристап до информации од јавен карактер.....Имено, барањето за пристап до информации од јавен карактер е поднесено од барател кој не е странка во постапките за приватизација на градежно земјиште во државна сопственост...Доколку на барателот му се даде целосната документација од наведените предмети ќе се повредат одредбите од Законот за заштита на личните податоци бидејќи истите содржат лични податоци за барателите кои имаат поднесено барање за отуѓување на градежно изградено земјиште....во документацијата во предметите има и конкретни управни акти кои не претставуваат информација од јавен карактер.....увид во списите во предмети во управна постапка се врши со примена на одредбите од член 42 од Законот за општата управна постапка, а не согласно со одредбите од Законот за слободен пристап до информации од јавен карактер...“.

Незадоволен од добиеното Решение на Министерството за финасии – Управа за имотно правни работи бр.03-4782/6 од 19.05.2022 година, Барателот на информации на 26.05.2022 година до Агенцијата поднесе Жалба, заведена во Агенцијата под бр.08-163.

Агенцијата со допис бр.08-163 од 26.05.2021 година, преку е-маил ја препрати Жалбата до имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

На 03.06.2022 година, Имателот на информации до Агенцијата достави Одговор на жалба бр.03-4782/10 од 02.06.2022 година, а во Агенцијата заведен под бр.08-163. Во прилог го достави Решението бр03-4782/6 од 19.05.2022 година, Службената белешка за спроведен тест на штетност бр.03-4782/5 од 19.05.2022 година и списите во врска со предметот. Во Одговорот на жалбата е наведено: “...Постапувајќи по барањето, Министерството за финансии на ден 19.05.2022 година изготви Решение бр.03-4782/6 со кое барањето на барателот е одбиено, бидејќи бараната информација согласно со членот 6 став 1 точка 2 од Законот за слободен пристап до информации од јавен карактер е исклучок од слободен пристап до информации....Во конкретниот случај, барањето за пристап до информација од јавен карактер е поднесено од барател кое не е странка во постапките за приватизација на градежно земјиште во државна сопственост, а истиот бара да ја добие целосната документација...видно од тестот на штетност кој го спроведе Министерството за финансии се утврди дека во постапката за приватизација на градежно земјиште во државна сопственост се применуваат одредбите од Законот за приватизација и закуп на градежно земјиште во државна сопственост и одредбите од Законот за општата управна постапка ..Доколку би дошлодо давање на информацијата тоа би подразбирало повреда на заштита на личните податоци на барателите кои го имаат поднесено барањето за приватизација на градежно земјиште.....“

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер и расположливите предметни списи, ја разгледа Жалбата изјавена од барателот на информацијата, истата **ЈА УВАЖИ, Решението на Имателот на информации го поништи и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека Имателот на информации не постапил согласно одредбите од Законот за слободен пристап до информации од јавен карактер.

Во конкретниот случај, Имателот на информации погрешно постапил по Барањето на Барателот со тоа што одбил пристап до бараната информација согласно член 6 став 1 точка 2 од Законот за слободен пристап до информации од јавен карактер, исто така спроведениот Тест на штетност не утврдува какви и кои штетни последици ќе се откријат доколку бараната информација ќе биде објавена односно доставена до барателот.

Барање за пристап до информации од јавен карактер може да се одбие **само** во согласнот со членот 6 став 1 од Законот за слободен пристап до информации од јавен карактер, односно само во случаите кои се наведени како исклучоци од слободниот пристап, по спроведен **задолжителен Тест на штетност**, регулиран во член 3 точка 6 и член 6 став 3 од Законот за слободен пристап до информации од јавен карактер.

Што се однесува до наводите на оспореното Решението бр.03-4782/6 од 19.05.2022 година со кое Барањето за пристап до информации од јавен карактер се одбива поради тоа што “...бараната информација согласно со членот 6 став 1 точка 2 од Законот за слободен пристап до информации од јавен карактер е исклучок од слободен пристап до информации од јавен карактер“, Агенцијата му укажува на Имателот на информации дека, при повторното постапување доколку бараната информација може да има лични податоци, е должен да му ја достави бараната информација со анонимизирање на личните податоци.

Доколку, евентуално, бараните информации содржат лични податоци кои можат да се прикријат, Имателот на информации постапува согласно член 6 став 4 од Законот за слободен пристап до информации од јавен карактер, каде е утврдено дека: „ако документот или негов дел содржи информации од ставот 1 на овој член, што можат да се одвојат од документот без притоа да се загрози неговата безбедност, имателот на информации ги одвојува тие информации од документот и го известува барателот за содржината на останатиот дел од документот“.

При повторното постапување по предметот, имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

**Пламенка Бојчева**